Lovestruck

Ruby Saw

Ruby Saw

Lovestruck
Novella

© Ruby Saw © Book Dreams Kiadó

Minden jog fenntartva!

Szerkesztő: Fáy Linett

Borítóterv: Zsigmond-Bárdos Melinda

Kép forrása: Freepik

Felelős kiadó: Book Dreams Kiadó

Elérhetőségek: +3620/461-0685

info@bookdreams.hu • www.bookdreams.hu

facebook.com/bookdreamskiado

instagram.com/bookdreamskiado

ISBN E-pub: 978-963-586-024-1

ISBN Mobi: 978-963-586-025-8

Book Dreams Kiadó

2021

Natalie

Így halloween közeledtével elfogott az aggodalom. Valójában nem akartam beöltözni, de mégis rémisztő jelenség voltam, mert a fél éves szakításom óta még csak meg sem próbáltam ismerkedni. Persze a szerelem nem lóverseny, nem holmi futam, ahol győzni kell, mert! Csak ez a mai világ, a társadalom olyan, hogy tudat alatt ugyan, de meg akarsz felelni. Nem akarod, hogy "úgy" nézzenek rád, mert huszonhárom évesen egyedül vagy. Bezzeg a mi időnkben, mondják, amikor kibököd, hogy te még nem tartasz ott, ahol kellene. Mármint szerintük.

De a te álláspontod nem is érdekes. Az, hogy te mit akarsz, mire vágysz, nem érdekel senkit sem. Úgy kell tenned, ahogy abban a kibaszott nagykönyvben meg van írva. Semmi sincs előre megírva, vagyis lehet, de megnyugodhatsz, mert javítható, átírható, mivel a sorsod kovácsa te magad vagy, nem pedig egy könyv, nem a társadalom. A világ, az emberek változnak, a szokások is, tehát nem kell kétségbeesni, ha valami nem jön össze. Majd összejön legközelebb.

Nekem természetesen sikerült. Olyan ember vagyok, aki sokat aggódik bizonyos dolgokon. Engem az például totál ébren tart este, hogy másnap mi lesz velem, ha nem kapok a boltban friss zsemlét. Így történt ez a függetlenségemet illetően is.

Egyik este az Édes kis semmiséget adták a tévében. Ez egy klasszikus romkom, amit én is nagyon szeretek, és akkor valahogy a csontjaimig hatolt a mondandója. Sírtam is a végén. Még szerencse, hogy egyedül lakom, mert így nem kellett magyarázkodnom, hogy totál kilátástalannak érzem az életemet, pedig nem volt okom panaszra.

Az utolsó évemet töltöttem az egyetemen. Kiegészítő mesterképzés volt, de elhalasztottam a nem várt szakítás miatt. Felix szerint kihűlt a szerelmünk, így összepakolt és elment. Középsulis szerelem volt ez, így érthető, hogy elég mélyen érintett. Szerettem, azt hittem, ő lesz a férjem, meg hasonló klisék, de hát a sors nem ezt akarta, szóval lelépett.

Még szerencse, hogy a lakás, amiben laktunk, a szüleim tulajdona volt. Annak idején apa lakott benne, de miután összeházasodtak, nem volt szíve eladni, szóval kiadták, de ahogy felnőttem, rám szállt. Hálás voltam érte, megfelelt, amíg tanultam, és pénzt gyűjtöttem az életre.

Vagyis, ja, életre...

Bizonytalan vagyok, mert kész terv volt a fejemben, és mióta Felix lelépett, egyszerűen gőzöm sincs, mit kellene csinálnom.

Szóval azon a filmes estén elfogott a rettegés, hogy egyedül maradok, és –, mint Bridget Jones-t – farkaskutyák falják fel a magány miatt elhullott testemet. Úgy döntöttem, regisztrálok egy társkeresőre.

Mi lehet ebben nehéz?

Csak beszélgetni kell, aztán hátha alakul valami, gondoltam. Hát persze, mert ez így is megy... Nekem ezek az oldalak kimaradtak az életemből, mert ott volt nekem a párom, így azt hittem, nem lehet bonyolult.

Eléggé kislányos arcom és megjelenésem van. Eredeti szőke vagyok, zöld szemekkel, középmagas, vékony, mint egy elcseszett Barbie baba. Hamarabb néznek tizenhétnek, mint huszonháromnak, úgyhogy egy csomó nálam fiatalabb írt, hogy megismerne, meg mást is csinálna velem. Ezt úgy egy óráig bírtam, és nem is igazán találtam olyat, akit megismernék, szóval úgy döntöttem, a Lovestruck nem nekem való.

Éppen törölni akartam a fiókot, amikor az alkalmazás értesítést küldött, hogy megtalálta a hozzám legjobban passzoló férfit. Horkantottam, hogy nyilván így van. Én sem tudom, mit akarok, akkor egy applikáció sem fogja megmondani nekem a tutit. Tévedtem.

Just_River az első olvasásra megfogott. A kinézete pedig csak hab volt a tortán. Kicsit aggasztott a kora – harmincöt volt feltűntetve a profilján –, de megtetszett az érdeklődési köre, az egyszerűsége, szóval lőttem neki egy nyilat. És életemben először nem agonizáltam, kinyomtam a telefont, majd lefeküdtem aludni. Fura volt, mert nyugalom árasztotta el a testemet és az elmémet, jó ideje nem éreztem ilyet, úgyhogy ki is használtam. Úgy aludtam, mint akit fejbe vertek, aztán másnap volt meglepetés.

Én is kaptam egy nyilat Rivertől, meg egy üzenetet is, hogy látja, nem vagyok online, de ha később lesz kedvem, akkor ő szívesen beszélgetne velem az aranyhalak titokzatos életéről. Vicces is volt, szóval újabb pozitívum szólt mellette.